OR กับปัญหา ‘ใบหุ้น’
เท่าที่รับทราบข้อมูลมา
4 มี.ค. 2564

ลูบคมตลาดทุน : ธนะชัย ณ นคร
เท่าที่รับทราบข้อมูลมา
นักลงทุนรายย่อยที่จองหุ้น บมจ.ปตท. น้ำมันและการค้าปลีก  หรือ OR หลายคนยังไม่ได้รับใบหุ้น
แม้ว่าหุ้นจะเข้าซื้อขายในตลาดหลักทรัพย์ฯ มา 13 วัน (ทำการ) แล้ว
หากย้อนกลับไปดูข้อมูลที่เคยได้รับมาก่อนหน้านี้
บริษัท ศูนย์รับฝากหลักทรัพย์ จำกัด หรือ TSD เริ่มส่งใบหุ้น (OR) ให้กับนักลงทุนเริ่มตั้งแต่วันที่ 19 ก.พ. 64
เข้าใจว่าน่าจะเป็นการค่อย ๆ ทยอยส่ง
สาเหตุเพราะนักลงทุน (รายย่อย) ที่จองหุ้น แบบขอเป็นใบหุ้นมีมากกว่า 2 แสนคน
ย้อนกลับไปดูข้อมูลเรื่องการจองหุ้น OR กันอีกครั้ง
หลังการปิดจองหุ้นไอพีโอ OR
พบว่า มีจำนวนการจองถึง 5.3 แสนรายการ (Transaction)
แค่หากคิดเป็นจำนวนนักลงทุน ประมาณกันว่าน่าจะอยู่ระหว่าง 4.7–4.8 แสนคน
และในจำนวน 4.7–4.8 แสนคนนี้ เป็นนักลงทุนที่จองหุ้นแบบขอใบหุ้นมากกว่า 2 แสนคน ถือว่ามากพอสมควร หรือน่าจะมากสุดนับตั้งแต่จัดตั้งตลาดหลักทรัพย์ฯ
TSD ให้เหตุผลของความล่าช้าว่า น่าจะเกิดในขั้นตอนของไปรษณีย์
หรืออีกเหตุผลหนึ่งคือ นักลงทุนระบุที่อยู่จัดส่งผิด
หากเป็นกรณีหลัง ใบหุ้นจะถูกตีกลับมาที่ TSD และให้นักลงทุนติดต่อกลับมารับด้วยตนเอง หรือแจ้งเปลี่ยนแปลงที่อยู่ใหม่
ปัญหายังไม่ได้อยู่เพียงเรื่องการยังไม่ได้รับใบหุ้นเท่านั้น
กลุ่มนักลงทุนที่ได้รับใบหุ้นแล้ว และเมื่อไปเปิดบัญชีหรือพอร์ตลงทุนหุ้นกับ “บริษัทหลักทรัพย์” (บล.) ต่างเกิดความล่าช้าด้วยเช่นเดียวกัน
โดยเฉพาะ บล.ที่เป็นที่ปรึกษาการเงิน และอันเดอร์ไรท์เตอร์หุ้น OR ที่มีนักลงทุนเข้ามาเปิดพอร์ตกันมากสุด
ก่อนหน้านี้ การเปิดพอร์ตหุ้นจะใช้เวลาเพียงไม่กี่วันเท่านั้น
บางโบรกฯ อนุมัติได้เพียง 1 วัน หรืออย่างช้าสุดคือ 2-3 วัน
แต่เมื่อมีนักลงทุนที่จองหุ้น OR แห่กันเข้ามาเปิดพอร์ตนับแสนคนพร้อม ๆ กัน ทำให้ต้องใช้เวลามากกว่า 1 สัปดาห์เพื่อที่จะอนุมัติรายการได้
ปัญหาต่อมาคือ ขั้นตอนการนำใบหุ้นเข้าพอร์ตของตัวเอง (หลังเปิดพอร์ตแล้ว)
ปกติแล้ว ในขั้นตอนนี้จะใช้เวลาเพียงไม่กี่วันเท่านั้น
ทว่า ในส่วนของหุ้น OR นักลงทุนบางคนต้องรอเกือบ 2 สัปดาห์ กว่าหุ้นจะเข้าพอร์ต แล้วเริ่มเทรดได้
ในขั้นตอนนี้ของการนำใบหุ้นเข้าพอร์ตนั้น
จะเริ่มจากเมื่อนักลงทุนได้รับใบหุ้นมาแล้ว ต่อจากนั้นจะติดต่อกับเจ้าหน้าที่การตลาด หรือ มาร์เก็ตติ้ง เพื่อที่จะส่งใบหุ้นให้กับบริษัทหลักทรัพย์ หรืออาจจะส่งทางไปรษณีย์
ต่อจากนั้น ทางบริษัทหลักทรัพย์จะดำเนินการส่งต่อให้กับ TSD หรือศูนย์รับฝากหลักทรัพย์เพื่อทำการ Approve ใบหุ้น
ในขั้นตอนนี้ทาง TSD ชี้แจงเช่นกันว่า จะใช้เวลาเพียง 1 วันเท่านั้น
สรุปแล้ว…. ประเด็นของปัญหาคือ อาจมีนักลงทุนหลายคน กว่าจะนำหุ้นเข้าพอร์ตจนเข้าสู่ขั้นตอนการขายได้
อาจจะต้องใช้เวลามากกว่า 1 เดือน!!
หรืออาจจะมากกว่านั้นก็เป็นได้
แม้ว่าจะมีนักลงทุนหลายคนที่ซื้อหุ้น OR เพื่อต้องการถือระยะยาว
แต่ก็มีจำนวนไม่น้อยที่อยากจะขายหุ้นเลย หลังจากหุ้นเข้าพอร์ตแล้วเสร็จ
ขณะที่ราคาหุ้น OR ค่อย ๆ เริ่มปรับลง หลังมีแรงเก็งกำไรกันในช่วงแรก จนมาเคลื่อนไหวในกรอบ 28.00–30.00 บาท
เชื่อว่านักลงทุนที่อยากจะขายหุ้นทันทีที่กระบวนการทุกอย่างแล้วเสร็จ
หากราคาหุ้น OR ยังเคลื่อนไหวในกรอบนี้ อาจจะยังพอรับได้
แต่หาก (สมมุติ) หลุดจากกรอบราคานี้ลงไปลึก ๆ
จะกลายเป็นประเด็น “ดราม่า” อย่างแน่นอน